หุ้นพลังงานพุ่งหนุนหุ้นยุโรปปิดวานนี้ปรับขึ้น
ตลาดหุ้นยุโรปปิดบวกเมื่อคืนนี้ (10 ส.ค.) เพราะได้แรงหนุนจากการพุ่งขึ้นของหุ้นกลุ่มพลังงาน และจากการที่นักลงทุนมีมุมมองที่เป็นบวกว่าการเจรจาเพื่อทำข้อตกลงให้ความช่วยเหลือกรีซจะดำเนินไปด้วยดี 
11 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.7% ปิดวานนี้ (10 ส.ค.) ที่ 399.82 จุด, ดัชนี DAX ตลาดหุ้นเยอรมันปิดที่ 11,558.49 จุด เพิ่มขึ้น 67.66 จุด หรือ +0.59%, ดัชนี DAX ตลาดหุ้นเยอรมันปิดที่ 11,604.78 จุด เพิ่มขึ้น 113.95 จุด หรือ +0.99% และดัชนี FTSE 100 ตลาดหุ้นลอนดอนปิดที่ 6,736.22 จุด เพิ่มขึ้น 17.73 จุด หรือ +0.26%
หุ้นกลุ่มเหมืองแร่ดีดตัวขึ้น โดยหุ้นแองโกล อเมริกัน พุ่งขึ้น 1% หุ้นอันโตฟากัสตา ปรับขึ้น 0.8% หุ้นเฟรสนิลโล ทะยานขึ้น 1.8% ส่วนหุ้นเกลนคอร์ ปรับขึ้น 1.4% แม้ว่านักวิเคราะห์จากอินเวสต์เทคได้ปรับลดน้ำหนักความน่าลงทุนของหุ้นดังกล่าว
ตลาดได้รับแรงหนุนจากการที่นักลงทุนมีมุมมองที่เป็นบวกต่อแนวโน้มการให้ความช่วยเหลือกรีซ ขณะที่รัฐบาลกรีซพยายามหาลู่ทางที่จะสรุปการเจรจาเกี่ยวกับความช่วยเหลือด้านการเงินเพื่อผลักดันไปสู่การเบิกจ่ายเงินเพื่อชำระหนี้ให้กับธนาคารกลางยุโรป (ECB) ในวันที่ 20 ส.ค.นี้
ในช่วงสุดสัปดาห์ที่ผ่านมานั้น เจ้าหนี้ทั้ง 4 รายของกรีซ ซึ่งได้แก่ ECB, กองทุนการเงินระหว่างประเทศ (IMF), คณะกรรมาธิการยุโรป (EC) และกองทุนกลไกรักษาเสถียรภาพยุโรป (ESM) มีความคืบหน้าในการพิจารณารายละเอียดของแผนการปฏิรูป ซึ่งแผนการดังกล่าวถือเป็นเงื่อนไขสำคัญที่จะทำให้กรีซได้รับความช่วยเหลือมูลค่า 8.6 หมื่นล้านยูโร หรือ 9.3 หมื่นล้านดอลลาร์
ทั้งนี้ กรีซมีกำหนดต้องชำระหนี้มากกว่า 3 พันล้านยูโรต่อ ECB ในวันที่ 20 ส.ค. ซึ่งหากกรีซไม่ได้รับเงินกู้เพิ่มเติมจากเจ้าหนี้ ก็จะประสบภาวะผิดนัดชำระหนี้